ישיבת מליאה, כנסת 25, פרוטוקול מספר 10, 2022-12-06 00:00

מיקי לוי: חברי הכנסת, היום י"ב בכסלו התשפ"ג, 6 בדצמבר 2022, אני מתכבד לפתוח את מליאת הכנסת

מיקי לוי:  הודעה למזכיר הכנסת, בבקשה

דן מרזוק: ברשות יושב-ראש הכנסת אבקש להודיעכם, כי הונח היום על שולחן הכנסת דוח שנתי של מבקר המדינה בנושא סייבר ומערכות מידע

דן מרזוק:  תודה

מיקי לוי: תודה רבה למזכיר הכנסת

מיקי לוי: חברי הכנסת, נאומים בני דקה

מיקי לוי:  אני מפעיל את ההצבעה, מי שמעוניין – בבקשה

מיקי לוי:  חברת הכנסת גוטליב, בבקשה

מיקי לוי:  את לחצת ראשונה

טלי גוטליב: יש אדם כזה, שקוראים לו אבי חימי, עו"ד אבי חימי

טלי גוטליב:  אתם יודעים מיהו? יו"ר לשכת עורכי הדין, רציתי לשאול אותך, אדוני יו"ר הלשכה: תזכיר לי, מה התפקיד שלך? אה, נכון, אתה עומד בראש גילדה מקצועית

טלי גוטליב:  מי שמך להפוך את הלשכה ללשכת שמאל קצה? עשית את זה בוועידת המשפט בתחילת שנת המשפט כשהזמנת חברי כנסת מהשמאל; עשית את זה כשסירבת להעביר ביקורת נוקבת והכרחית נגד אינסטנציות בכירות בתוך מערכת המשפט; עשית את זה, מר חימי, כששתקת כשהייתה תוכנת פגסוס והתקנות רוגלה בפלאפונים בחסות המשטרה; עשית את זה כשהבנת שמוגש כתב אישום בלי לבדוק חומרי ראיות

טלי גוטליב:       כל זה מילא ומילא

טלי גוטליב:  כתבת אתמול שההצעה שלי, שהיא בהתאם לחוק – תזכור, גוטליב, אני בדרך כלל לא ממציאה, זה מתוך החוק

טלי גוטליב:  כשאמרתי לך אתמול ואמרתי פה במליאה שבחירת נשיא בית המשפט העליון היא החלטה של הוועדה למינוי שופטים והעליון כופה עלינו מי יתמנה לנשיא, כי יש מועמד אחד בלבד – אמרתי שזה לא יהיה; אנחנו נחליט מי יהיה נשיא בית המשפט העליון

טלי גוטליב:  אנחנו, חימי, אנחנו, המחוקק

טלי גוטליב:  ואתה יודע למה? כי החוק הזה כבר תלוי ועומד, וכך כתוב בו

טלי גוטליב:  אתה תאמר ותקרא לשופטים לא לכבד את ההחלטה הזאת? מי שמך, ומי אתה בכלל? ואתה יודע משהו, זה נשמע כמו תעמולת בחירות שלך

טלי גוטליב:  אז אולי תתפטר, כי חירבת את לשכת עורכי הדין, ולא סתם במליאה הזו כבר הוצעה הצעה לבזר את הלשכה ולהפוך אותה לוולונטרית

מיקי לוי: תודה רבה

מיקי לוי:  חברת הכנסת ניר, בבקשה

שרון ניר: לפני כניסתי לכאן קראתי שרשת אל-ג'זירה הגישה תלונה לבית הדין הבין-לאומי בהאג כנגד צה"ל על פרשת שירין אבו עאקלה

שרון ניר:  אז יש לי בשורות לרשת אל-ג'זירה ולכל העולם: צה"ל הוא הצבא הכי מוסרי בעולם, שמקפיד לבצע תחקירים מבצעיים במקצועיות רבה

שרון ניר:  גם במקרה הזה של העיתונאית שירין אבו עאקלה צה"ל חקר את עצמו, והאמריקנים היו שותפים לאורך כל החקירה

שרון ניר:  לא נסכים שמישהו אחר יחקור את צה"ל זולת צה"ל, וזו בושה שרשת אל-ג'זירה, שמשתמשת בתעודת עיתונאי במדינת ישראל ומשדרת כאן, מכפישה את שמם של חיילי צה"ל

שרון ניר:  תודה

מיקי לוי: תודה רבה

מיקי לוי:  חברת הכנסת סון הר מלך, בבקשה

לימור סון הר-מלך: אדוני היושב-ראש, כנסת נכבדה, קול המושתקים מס' 2: זריקות אבנים לעבר אוטובוס בצומת ענאתא; ערבים יידו שני בקבוקי תבערה לעבר רכבים בכביש ירושלים–גוש עציון באזור אל-ח'דר; זריקות אבנים בצומת יצהר הגדולה לכיכר חטמ"ר שומרון; זריקות אבנים בין תפוח לאריאל – פצועה קל מרסיסים מפונה לבילינסון; ערבים יידו אבנים לעבר אוטובוסים בין חרמש למבוא דותן; ערבים מבית פג'אר יידו שני בקבוקי תבערה מרכבים חולפים לתוך קיבוץ מגדל עוז באזור השער הדרומי; זריקות אבנים מרכב חולף לעבר רכב ישראלי בכביש 465 ליד עטרת; זריקות אבנים בכביש 55 בכפר אל-פונדוק סמוך לקדומים

לימור סון הר-מלך:       ביום ראשון השבוע הניחו מחבלים ערבים מטען חבלה רב-עוצמה על כביש אלון בבנימין

לימור סון הר-מלך:  כשעבר במקום יוסף חיים ממן, תושב היישוב כוכב השחר, התפוצץ המטען ורסיסים עפו לכל עבר

לימור סון הר-מלך:  רק בנס יצא ממן ללא פגע, וכמוהו גם המכונית היהודית הנוספת שנסעה אחריו

לימור סון הר-מלך:  המטען הזה הינו מטען חבלה הרביעי במספר שהניחו מחבלי הכפר אל-מוע'ייר בחודש האחרון רק במקטע הכביש הזה במטרה לרצוח יהודים

לימור סון הר-מלך:       בשבוע האחרון דווחו כ-52 פיגועי אבנים, שמונה פיגועי בקבוקי תבערה ושני מטעני צד, שלא דווחו

לימור סון הר-מלך:  הקץ להשתקה – דם יהודי אינו הפקר

מיקי לוי: תודה רבה

מיקי לוי:  תמו הנאומים בני דקה

מיקי לוי: אנחנו ממשיכים בסדר-היום: ציון ימים מיוחדים – ציון יום העלייה

מיקי לוי:  ראשון הדוברים – חבר הכנסת סובה, בבקשה

יבגני סובה: אדוני היושב-ראש, כנסת נכבדה, השר עיסאווי פריג', שר האוצר אביגדור ליברמן, חבריי חברי הכסת, זאת הפעם השנייה ברציפות שכנסת ישראל מציינת את יום העלייה ללא ועדת העלייה והקליטה בכנסת

יבגני סובה:  פעם אחת זה קרה בגלל גחמות של האופוזיציה, כאשר בכנסת הקודמת הוועדה הזאת הייתה בידיה ובכל זאת לא רצו להקים, ופעם שנייה – לצערי זה ממשיך היום – שטרם קמה ממשלה, וכך הוועדה הזאת עוד לא קמה

יבגני סובה:       אני אגיד את זה בצורה הכי ברורה: אנחנו בישראל ביתנו בעד הקמתה של ועדת העלייה והקליטה בכנסת מייד; בלי תנאים, בלי התניה, לא זמנית, לא מיוחדת

יבגני סובה:  ועדת העלייה והקליטה קבועה, כפי שמחייב החוק

יבגני סובה:  אם הקואליציה המתגבשת תרצה לעשות את זה, היא תקבל את התמיכה שלנו

יבגני סובה:  אבל אל תעשו את כל המשחקים האלה, ואל תכניסו את הנושא של העלייה למשחקים הפוליטיים, כי כל ניסיון של הממשלה המתגבשת לשחק עם הנושא הזה הוא, בעיניי, טעות חמורה שקודם כול פוגעת בעולים החדשים, בקליטה שלהם בארץ וגם בכל התוכניות שאמורות לסייע לקליטת עשרות אלפי עולים

יבגני סובה:  ישנם גם לא מעט כאלה שכבר נמצאים בישראל ועדיין מחכים לשינוי מעמדם, משום שהגיעו בחודשים האחרונים ללא אשרה, כפי שמתחייב מהחוק

יבגני סובה:       בעיניי הממשלה היוצאת פעלה נכון כאשר זיהתה את הבעיה הזאת, שהתחילה מאז תחילת המלחמה באירופה ב-24 בפברואר, ובוודאי שזאת הזדמנות גם להגיד מילה טובה לשר האוצר אביגדור ליברמן שנמצא כאן, לשרת העלייה והקליטה ולכל הממשלה, שפעלה ממש במהירות המתבקשת מייד עם המלחמה הנוראית הזאת, שגרמה לשתי הקהילות היהודיות הגדולות במדינות חבר העמים לחשוב ולהגיע לישראל – הקהילה מאוקראינה וגם קהילה מרוסיה

יבגני סובה:  שתי הקהילות הגדולות האלה חשובות לנו, חשובות למדינת ישראל, וכך אנחנו גם פועלים – לעשות הכול בשביל שיהודי רוסיה ואוקראינה יגיעו לישראל ויתחילו כאן את החיים החדשים שלהם

יבגני סובה: את סיפורי האישי סיפרתי בבית הזה לא פעם אחת

יבגני סובה:  מי שלא מכיר, בהזדמנות אספר, כשאישה יקרה לכולנו בפרסה, ציונה, תכין קפה

יבגני סובה:  נשתה בפרסה, ונוכל להחליף את החוויות האישיות

יבגני סובה:  הפעם אני הולך לספר את הסיפור שטרם סופר

יבגני סובה:  זה הסיפור של למעלה מחמישה מיליון יהודי התפוצות שטרם עשו עלייה, שהם עדיין חיים בגולה ומסתכלים על מה שקורה במדינת ישראל

יבגני סובה:  חלקם שומרים על הקשר עם מדינת ישראל, חלקם פחות, צריך להגיד את האמת, אבל לכולם – אני מדגיש – לכולם יש את החוט שמחבר בינם למדינת ישראל

יבגני סובה:  עם אחד, אחים אנחנו

יבגני סובה:  החוט הזה, אדוני היושב-ראש, הוא דק מאוד; קל מאוד לקרוע את החוט הזה, וישנם גורמים שרק מעמיסים על החוט הזה

יבגני סובה:  והחוט הזה, כמו שאמרתי, תלוי בדברים שמתרחשים בין היתר בבית הזה ובמדינת ישראל

יבגני סובה:  לצערי, הדברים שאנחנו ראינו בשנה האחרונה בבית הזה, כאן, לא מוסיפים לחיזוק החוט הזה

יבגני סובה:       בכנסת העשרים-וארבע היה לי הכבוד לעמוד עם חבריי – חבר הכנסת דוד ביטן מהליכוד וחברת הכנסת מירב בן ארי מיש עתיד – בראש שדולת העם היהודי בתמיכה של הסוכנות היהודית

יבגני סובה:  זאת השדולה הכי גדולה בכנסת ישראל – למעלה מ-50 חברי הבית הזה

יבגני סובה:  במסגרת השדולה יצא לנו לראות מקרוב את הבעיות שאיתן מתמודדים יהודי התפוצות

יבגני סובה:  חלק מהבעיות לא קשורות לארץ המוצא שלהם

יבגני סובה:  זה נכון, יש בעיות ביטחון, פיגועים, אירופה, הזהות היהודית, החינוך היהודי, אבל חלק מהבעיות ששמענו מיהודי התפוצות – המקור של הבעיות הוא כאן, בין היתר מתוך הוויכוחים שאנחנו שמענו פה בבית הזה

יבגני סובה:  למשל, שמענו טענות קשות כלפי מדינת ישראל בנושא של מתווה הכותל, בנושא של חוק הגיור, בנושא של חינוך יהודי וגם בנושא של לשייך את המונופול על היהודי: אני יהודי, ואתם פחות יהודים מאיתנו

יבגני סובה:      חברים, אני רוצה להגיד, בלי קשר לקואליציה-אופוזיציה, בלי קשר לימין ושמאל: הדברים האלה פוגעים קודם כול ביהודי התפוצות

טלי גוטליב: לא קבענו כלום

טלי גוטליב:  היהדות קובעת

טלי גוטליב:  מורשת היהדות קובעת

טלי גוטליב:  אין לנו מונופול על כלום

יבגני סובה: את נרשמת לדבר, חברת הכנסת גוטליב?     

טלי גוטליב: רק אומרת לך, זאת הדת

טלי גוטליב:  זאת הגדרה

יבגני סובה: זאת בדיוק הדוגמה שאני מדבר עליה

טלי גוטליב: זאת ההגדרה מיהו יהודי, מה לעשות? מי שנולד לאימא יהודייה או עבר גיור כהלכה

טלי גוטליב:  לא אני קבעתי

יבגני סובה: אני אחכה שתסיימי – אחר כך אמשיך את דבריי

יבגני סובה:  אני לא מפריע

יבגני סובה:  יושב-ראש הכנסת גם לא הגביל אותי

יבגני סובה:  אין לי בעיה להמתין לסיום דברייך

שרון ניר: מה זה קשור?     

טלי גוטליב: הוא אזרח שווה זכויות

טלי גוטליב:  מה זה קשור?     

מיקי לוי: תודה, חברת הכנסת גוטליב

יבגני סובה: אדוני היושב-ראש, זאת בדיוק הדוגמה שנתתי הרגע: כשמישהו בא ואומר: אני יהודי יותר מיהודים אחרים - - -     

טלי גוטליב: זה לא מה שאנחנו אומרים

טלי גוטליב:  תפסיקו לסכסך, תפסיקו לפלג

יבגני סובה: אני מבקש

פנינה תמנו: זה בדיוק מה שאומרים

טלי גוטליב: ממש לא

פנינה תמנו: אני שרת העלייה והקליטה

פנינה תמנו:  תקשיבי, זה בדיוק מה שאומרים

מיקי לוי: השרה תמנו, חברת הכנסת גוטליב, למרות שאינך רשומה – אם תרצי, אני אאפשר לך

שרון ניר: בושה וחרפה

שרון ניר:  אנשים שמסרו את נפשם

מיקי לוי: תודה, חברת הכנסת ניר

שרון ניר: מסרו את נפשם

מיקי לוי: חברת הכנסת ניר

טלי גוטליב: נו, באמת

יבגני סובה: חברת הכנסת גוטליב, אני אענה לך: אם שמת לב, לא דיברתי בכלל על לא יהודים שעולים במסגרת חוק השבות

טלי גוטליב: - - - מה זה קשור?     

יבגני סובה: לא דיברתי עלייך; אני דיברתי על הטענות שאנחנו שומעים מיהודי התפוצות

יבגני סובה:  אני מזמין אותך לשדולת העם היהודי, ותוכלי גם במסגרת הכהונה שלך כחברת הכנסת לשמוע את הטענות האלה, כפי שאני מסרתי

טלי גוטליב: - - -     

יבגני סובה: אני מבקש לא להפריע, בסדר? נגמר פה הדיון

מיקי לוי: רשמתי אותך

מיקי לוי:  תודה

פנינה תמנו: סעיף הנכד – אולי יש נכדים ליהודים?      

מיקי לוי: השרה תמנו

טלי גוטליב: - - -     

פנינה תמנו: אז בבקשה

פנינה תמנו:  הזכויות שהיו הן שיהיו

מיקי לוי: תודה

מיקי לוי:  רשמתי אותך לזכות דיבור

מיקי לוי:  בבקשה להמשיך

יבגני סובה: אדוני היושב-ראש, אני אומר: לא צריך להתאמץ בשביל להציג את הדוגמאות, כי רואים אותנו לא רק בישראל

יבגני סובה:  תתפלאו, רואים אותנו גם בעולם, והוויכוח הזה שגורם לאנשים לחשוב שהם סוג ב', סוג ג', סוג ד', גורם לאנשים אפילו לחשוב פעמיים אם בכלל שווה להגיע לישראל ולקשור את גורלם בישראל

בועז ביסמוט: היא לא אמרה את זה

יבגני סובה: אתה יכול להגיד מה שאתה רוצה

יבגני סובה:  אני אמרתי את מה שאני רוצה, ואל תפריעו לי, בבקשה, בסדר? תירשם, תדבר

יבגני סובה:  יש לנו דמוקרטיה, עדיין דמוקרטיה

יבגני סובה:  אז עדיין אין לנו סתימת פיות, בסדר

יבגני סובה:  אז תגידו מה שאתם רוצים, רק לא צריך לעוות את דבריי

יבגני סובה:  אני אומר את מה שיש לי להגיד, ותגידו את מה שיש לכם להגיד

יבגני סובה:       לכן אני אומר כך, אדוני היושב-ראש – אני חוזר על המשפט, על החוט הזה: יש לא מעט יהודים שמסתכלים על מה שקורה במדינה, והם אומרים: למה שאני אעלה למדינת ישראל? בשביל מה, בשביל להוכיח שאני יהודי כמו כל מי שגר פה במדינה או חי במדינה? לא רוצה

יבגני סובה:  אני בוחר במדינה אחרת

יבגני סובה:  מדינת ישראל – ואני אמרתי את זה לא פעם אחת – צריכה להתחרות על היהודים

יבגני סובה:  לא נגעתי אפילו בכל ההצהרות האלה לשינוי חוק השבות, שחלקכם – לא אתם, אבל חלקכם לא מבינים בכלל על מה מדובר

יבגני סובה:  מציעים פה הצעות פופוליסטיות ואין לכם מושג על הדבר הזה

יבגני סובה:  אין לכם שום מושג, לא לכם וגם לא לחברים שלכם

יבגני סובה:  אבל אני אומר ככה: כל שינוי אפשרי של חוק השבות הוא פגיעה ויריקה בפרצופם של יהודי התפוצות

יבגני סובה:  אמרתי את זה, ואני לא מתבייש להגיד את זה

יבגני סובה:  אני חושב שחוק השבות כאחת מאבני היסוד של מדינת ישראל ושל העלייה – בכל זאת אנחנו פה מדינת עלייה, וזו פגיעה קשה ברצון שלהם להגיע ולקשור את גורלם למדינת ישראל

יבגני סובה:      לסיום אגיד דבר אחד

יבגני סובה:  חוק השבות הוא לא חוק דתי

יבגני סובה:  אף אחד לא בודק את כמות הדם היהודי בעורקים שלך

יבגני סובה:  בודקים – זה נכון שיש לנו יהודים, יש את הילדים של יהודים, ויש גם נכדים של יהודים

יבגני סובה:  אנחנו צריכים רק להיות שמחים שהנכדים של יהודים שרוצים להגיע לישראל, לחיות את אורח החיים הישראלי-יהודי כאן – ותאמינו לי, אני מכיר לא מעט אנשים שהם לא יהודים לפי ההלכה, יותר ציוניים מכאלה שהם לפי ההלכה, ועוזבים אחרי שנתיים ומחפשים מקום טוב באמריקה

יבגני סובה:  תאמינו לי, זה לא המקום

יבגני סובה:  זה לא דיון, וגם לא צריך לפתוח את הדיון הזה, כי הדיון שלנו צריך להיות דיון על הציונות

יבגני סובה:  אתה ציוני, אתה מגיע לפי חוק השבות, אתה עובד, אתה משרת בצבא, אתה לפעמים גם נהרג על המדינה הזאת, ואף אחד לא צריך לבדוק לך כמה דם יהודי יש לך, ובטח לא לאפשר לאנשים כאלה לבוא לפה ולחלק לסוג א', סוג ב', כי בסופו של דבר, כמו שאמרתי, יש לא מעט אנשים שרוצים לעלות למדינת ישראל, ולא כולם יהודים לפי ההלכה, ומגיע להם לעלות, ומגיע להם שאנחנו נקבל אותם פה, ומגיע להם שנקלוט אותם פה, כפי שמדינת ישראל קלטה במשך 75 שנה

יבגני סובה:  כל מי שרוצה לקשור את גורלו, כל מי שמגיע לו להגיע לישראל ויש לו קשר לעם היהודי – ברוך הבא, שיגיע, שיעלה, והוא ידע שבמדינת ישראל הוא יוכל להמשיך לחיות בבטחה ובביטחון מלא במדינה שלו, במדינה יהודית ודמוקרטית

יבגני סובה:  תודה רבה, וחג עלייה שמח

מיקי לוי: תודה רבה

מיקי לוי:  חבר הכנסת אדלשטיין, בבקשה

יולי יואל אדלשטיין: תודה רבה, אדוני היושב-ראש, חבריי חברי הכנסת, גברתי השרה, אני אחלק את הדברים שלי לשניים, ודווקא בניגוד למה שממליצים לנו, אני אתחיל ממשהו מאוד חיובי, ואת החלק השני אני אקדיש למשהו שבעיניי קצת פחות חיובי, וזה אם אני רוצה להישאר מאוד דיפלומט

יולי יואל אדלשטיין:       מאוד חיובי – אני עליתי לכאן, כמו שאתם רואים, אני לא הכנתי נאומים כתובים

יולי יואל אדלשטיין:  הנושא הוא יום העלייה, וחסר לי שהעוזרים שלי יכתבו לי נאומים על זה

יולי יואל אדלשטיין:  חשבתי על מה אני אתחיל לדבר, במה אני אפתח

יולי יואל אדלשטיין:  ואז הסתכלתי על הפלאפון שלי – יש שם גם תאריך, ופתאום הבנתי, אדוני היושב-ראש, שאי-אפשר להמציא דברים כאלה

יולי יואל אדלשטיין:  גוגל זוכר הכול

יולי יואל אדלשטיין:  היום, אפילו אפשר לומר שבשעה הזאת, לפני 35 שנה בדיוק בוושינגטון די

יולי יואל אדלשטיין: סי

יולי יואל אדלשטיין: , התכנסה ההפגנה היהודית הכי גדולה בתולדות ארצות הברית

יולי יואל אדלשטיין:  לפי הערכות משטרת הבירה שם היו כ-250,000 איש בהפגנה הזאת

יולי יואל אדלשטיין:  היא הייתה מכונהThe summit rally, הפגנת הפסגה, כי זה היה הביקור הראשון של גורבצ'וב בארצות הברית, והתכנסו 250,000 יהודים לומר: שלח את עמי

יולי יואל אדלשטיין:  האגדה אומרת שרייגן לקח את גורבצ'וב לחלון לשכתו ואמר לו: יש בעיה עם יציאת היהודים, וגורבצ'וב אמר לו: לא

יולי יואל אדלשטיין:  והוא אומר: אולי אתה אומר לא, אבל העם האמריקאי חושב אחרת

יולי יואל אדלשטיין:  כנראה זאת אגדה, אבל המקרה של ההפגנה הוא ממש לא אגדה

יולי יואל אדלשטיין:  היה לי הכבוד הבלתי-נשכח להיות שם ולנאום שם

יולי יואל אדלשטיין:  לא לרבים יש את הזכות לנאום בפני רבע מיליון איש בקור הוושינגטוני

יולי יואל אדלשטיין: נו, אני שואל אתכם, איזה 400,000 איש? מסתבר שבאמת גם אני וגם שרנסקי הגדול וגם כל החברים שלנו טעינו

יולי יואל אדלשטיין:  טעינו

יולי יואל אדלשטיין:  הינה, שרת הקליטה פה, היא תספר על הנתונים המדהימים, וזה עוד לפני שדיברנו – הכול הרי קורה בעם שלנו במקביל – לפני שדיברנו על מבצע שלמה ועל העלייה ממקומות נוספים, וכן הלאה וכן הלאה

יולי יואל אדלשטיין:  איפה 400,000 איש? בשנתיים הראשונות, 1990–1991, הגיעו 400,000 איש

יולי יואל אדלשטיין:  אז בעלייה מותר לחלום

יולי יואל אדלשטיין:  וכל מי שאומר שהעלייה נגמרה, וכל מי שאומר "האלה", לא חשוב אם "אלה" הם יהודי צרפת או יהודי ארצות הברית או יהודי קנדה או יהודי בריטניה, "אלה אף פעם לא יעלו" – אף פעם אל תגיד אף פעם

יולי יואל אדלשטיין:  בעלייה יש הפתעות

יולי יואל אדלשטיין: וגם בזה, אדוני היושב-ראש, הכול עניין של עיתוי – אילו הדיון הזה היה מתקיים היום, היו פה אולי אנשים שהיו אומרים: אדלשטיין, מה קרה לך, מאיפה הבאת את זה? יש אנשים שחשוב להם לחסום את סעיף הנכד, תראה מה קורה עם ההרכב הדמוגרפי

יולי יואל אדלשטיין:  שלא תטעו, ההרכב הדמוגרפי של העולים כרגע מדאיג גם אותי

יולי יואל אדלשטיין:  ודרך אגב, עוד לפני שחלק גדול מן הנוכחים, בלי לפגוע באף אחד, חלמו להיות אנשי ציבור, כמי שעמד בראש משרד הקליטה בתחילת שנות ה-2000, היו לי ויכוחים מרים עם אנשי הסוכנות היהודית, עם חבריי הטובים, ציונים טובים, ואמרתי להם אז: אתם עושים טעות בניסיונות האלה לעמוד בסטטיסטיקה ולשחק במספרים הגבוהים ו"העלייה הנמשכת"

יולי יואל אדלשטיין:  לא צריך

יולי יואל אדלשטיין:  לא צריך

יולי יואל אדלשטיין:  אבל אני אומר לכם, מי שבאמת רוצה לשנות את ההרכב הדמוגרפי, איך אמר פה הדובר לפניי, חבר הכנסת סובה – תזמינו אותי לכוס קפה פה של ציונה מאחורי המליאה, אני אתן לכם הרבה עצות

יולי יואל אדלשטיין:  בחוק השבות לא כדאי לגעת

פנינה תמנו: - - -     

מיקי לוי: תודה רבה, חבר הכנסת יולי אדלשטיין

מיקי לוי:  כשישבת על הכיסא הזה, ממך למדתי שאסור למחוא כפיים

יולי יואל אדלשטיין: אסור למחוא כפיים

מיקי לוי: אבל אני עכשיו באופן תאורטי מוחא לך כפיים על הנאום הזה

מיקי לוי:  תודה רבה לך

מיקי לוי:  בחוק הנכד, בחוק השבות אסור לבית הזה לנגוע

יבגני סובה: - - - אדוני היושב-ראש, זה תלוי בכולנו

מיקי לוי: תודה רבה לך

מיקי לוי:  חבר הכנסת בליאק, בבקשה

ולדימיר בליאק: תודה, אדוני היושב-ראש, גברתי השרה, גם אני מוחא כפיים לחבר הכנסת אדלשטיין

ולדימיר בליאק:  היום אנחנו מציינים את יום העלייה במליאת הכנסת

ולדימיר בליאק:  היום המיוחד הזה אומנם נכנס, ואנחנו מציינים אותו רק משנת 2016, אך העלייה מתארת את סיפורו של עם שלם ששב לביתו לאחר 2,000 שנות גלות

ולדימיר בליאק:       כל אחד הגיע לכאן עם מטען זהותי, תרבותי ואישי משלו

ולדימיר בליאק:  לכל עולה יש סיפור ייחודי על האור והחושך בדרכו לציון, אפרופו הפרסה, חבר הכנסת סובה

ולדימיר בליאק:  אבל לכולם היה רצון אחד ומאוד ברור: לבנות את ביתו החדש בארץ ישראל

ולדימיר בליאק:  הבית הזה הוקם על ידי הרוב החילוני הציוני שהאמין בעבודת כפיים וסלל את חייו באמונה ובדרך הקשה

ולדימיר בליאק:  אומה אחת, מדינה אחת רוויית אתגרים ביטחוניים בלב המזרח התיכון הפכה להיות מעצמה כלכלית משגשגת עם רפואה מודרנית, עם תעשיית הייטק מפותחת, חוקרים באקדמיה מהטובים בעולם

ולדימיר בליאק:  בנינו בית שפותח את שעריו לעולים בגאווה, בית שאין בו פחד וסייג מיהדותו

ולדימיר בליאק:       מתחילת השנה עלו לישראל כ-61,000 עולים עם זיקה ברורה ליהדות

ולדימיר בליאק:  רוב העולים הם ממדינות מזרח אירופה וכתוצאה ישירה מהמלחמה הארורה באוקראינה

ולדימיר בליאק:  כ-14,500 עולים הגיעו מאוקראינה, כ-32,000 מרוסיה

ולדימיר בליאק:  הזדמנות לעשרות אלפי עולים נוספים היא כמעט בלתי חוזרת היום

ולדימיר בליאק:   העולים והעולות הללו לא הגיעו לכאן בידיים ריקות, אלא רובם המכריע בעל מנעד רחב של יכולות ופוטנציאל להיות חלק מהמרקם החברתי והתרבותי ולהוות תרומה אדירה לכלכלת ישראל

ולדימיר בליאק:  מעל 60% מהעולים עסקו בתחום האקדמי בארצות המוצא; כ-20% התמקצעו בהנדסה וברפואה; כ-7% היו מנהלים

ולדימיר בליאק:       עתידם של העולים והעולות החדשים תלוי באופן שבו הממשלה מקבלת את פניהם

ולדימיר בליאק:  הקואליציה המתהווה אומרת להם היום, לצערי: אתם גויים, אתם מהגרים מטעמי נוחות, אתם לא רצויים כאן

ולדימיר בליאק:  הצביון הלאומי והמוסרי של מדינת ישראל נמצא היום בסכנה

ולדימיר בליאק:  יש כאן כאלה שרוצים לקחת בעלות או מונופול על יהדות, לפגוע בחוק השבות ואולי גם לבטל אותו

ולדימיר בליאק:  נתניהו החלש והסחיט עומד למנות איש קיצוני ממפלגת שוליים לשלוט בארגון "נתיב", ארגון שאחראי באופן בלעדי על מתן אשרות כניסה לעולים מחבר העמים

ולדימיר בליאק:  זה מסר מאוד ברור ליהודי התפוצות – אל תבואו לכאן

ולדימיר בליאק:  לצערי – אני, כמוך, חבר הכנסת אדלשטיין, מכיר את המשטרים האלה; אני נולדתי וגדלתי במדינה לא דמוקרטית

ולדימיר בליאק:  עליתי לארץ לפני כמעט 24 שנים ממדינה שהיא לא דמוקרטית, ללא מערכת משפט עצמאית, ללא חופש הביטוי, ללא דמוקרטיה אמיתית

ולדימיר בליאק:       אני אומר היום לכל הגזענים והפריבילגים שמקללים את העולים: אתם לא תחזירו אותנו אחורה

ולדימיר בליאק:  אין לכם מונופול על היהדות, אין לכם מונופול על העלייה

ולדימיר בליאק:  רק בינואר 2020 היינו עדים להשתלחות של הרב הראשי יצחק יוסף נגד העולים מחבר העמים, וכך הוא אמר: מאות אלפים או עשרות אלפי גויים באו לארץ בגלל חוק מיהו יהודי

ולדימיר בליאק:  יש כאן הרבה גויים – חלק מהם קומוניסטים, עוינים את הדת, שונאי דת

ולדימיר בליאק:  הם לא יהודים בכלל, הם גויים, ואחר כך מצביעים למפלגות שמסיתות נגד החרדים ונגד הדת

ולדימיר בליאק:       דברי הבלע של הרב הראשי, חבריי, נחרתו בזיכרוני

ולדימיר בליאק:  עברו שנתיים מאז, הקואליציה החדשה עוד לא קמה, וכבר מבקשים להרוס את המשאב הכי יקר לנו – העולים והעולות למדינת ישראל שלומדים במערכת החינוך, שמשרתים בצבא, משלמים מיסים, שנושאים בגאווה בנטל הישראליות יום-יום

ולדימיר בליאק:  וכן – גם מוסרים את נפשם למען המדינה

ולדימיר בליאק:  אנחנו יוצאים בימים הללו למאבק על דמותו של הבית שלנו

ולדימיר בליאק:  לא ניתן לרמוס את המיעוטים; לא ניתן להרוס את האתוס שעליו נבנתה ומושתתת מדינת ישראל; אנחנו לא ניתן לפגוע בעולים

ולדימיר בליאק:  אנחנו הקול והפנים של מיליוני ישראלים וישראליות שבחרו בנו, בחרו במדינה יהודית, דמוקרטית וליברלית

ולדימיר בליאק:  לשם כך אני כאן

ולדימיר בליאק:  תודה רבה

מיקי לוי: תודה רבה

מיקי לוי:  חבר הכנסת טייב, בבקשה

יוסף טייב: אדוני היושב-ראש, גברתי השרה, חבריי חברי הכנסת, יש פה היום אירוע מכונן: יש פה שר קליטה לשעבר, שרת קליטה בהווה, ואם אני לא טועה, אולי גם שרה או שר קליטה לעתיד

יוסף טייב:  אז באמת אני חושב שיש פה – אני לא יודע

יוסף טייב:  בשלוש השנים שאני פה אני חושב שהדבר הזה לא קרה, ואני חושב שזה מבורך

יוסף טייב:       אני בכוונה לא רוצה לנגוע בנושא חוק הנכד, כי אני חושב שיום העלייה שנופל בז' מרחשוון, יום ירידת הגשמים, יום הברכה – אין ברכה טובה יותר מעולים שמגיעים לישראל, ולא משנה מאיזה מדינות

יוסף טייב:  אני חושב שזה לא המקום ולא הזמן לדבר על סעיף הנכד, ודאי לא ביום חשוב כזה

יוסף טייב:  לצערנו, אותו יום היה יום הבחירות, והכנסת לא הצליחה להתכנס

יוסף טייב:  לכן אנחנו מודים לך על כך שהסכמת להביא את הנושא הזה לסדר היום – נושא חשוב, ראשון במעלה

יוסף טייב:  אני חושב שהוא אחד הנושאים המהותיים ביותר למדינת ישראל – בסוף אנחנו מדינת עלייה

יוסף טייב:  ליהודי התפוצות יש בית אחד, ולבית הזה קוראים מדינת ישראל

יוסף טייב:  אז קודם כול, תודה רבה לך, אדוני היושב-ראש

יוסף טייב:      אני חושב שציון יום העלייה שאנחנו מקיימים בבית הזה הוא יום שבו אנחנו מכירים בהערכה, בהכרה בחשיבותם של העולים שמגיעים לכאן מכל המדינות

יוסף טייב:  לא מזמן קראנו בפרשת השבוע, פרשת לך לך – בדרך כלל יום העלייה נופל על אותה פרשה, ואני חושב שלא במקרה הכנסת ציינה את היום הזה בתאריך זה – בפרשה הזאת מסופר על הציווי שהקדוש ברוך הוא מבקש מאברהם: "לך לך מארצך, ממולדתך ומבית אביך אל הארץ אשר אראך"; ציווי זה הוא ניסיון גדול בעבור אברהם אבינו: הוא צריך לעזוב את הארץ שהוא נולד בה וגדל בה, הוא צריך לעזוב את בית אביו, את ביתו ואת סביבתו המוכרת, את מפעל חייו ואת רכושו וללכת לארץ אשר ה' מצווה אותו ללכת אליה

יוסף טייב:  מדובר בציווי קשה

יוסף טייב:  על פניו אברהם אבינו היה צריך לשאול את הקדוש ברוך הוא: הולך, בסדר, אבל לאן? לאן אתה מצווה אותי ללכת? האם זה טוב בעבורי? האם זה טוב בעבור משפחתי? אבל אברהם אבינו ללא שאלות מקיים את ציווי הבורא ומגיע לארץ ישראל עם אשתו ועם אחיינו

יוסף טייב:  הוא הולך ארצה כנען, ופה הקדוש ברוך הוא מברך אותו: לך אתן את הארץ הזאת ולזרעך אחריך עד עולם

יוסף טייב:  אין ספק שהשאיפה של כל יהודי התפוצות היא להגיע הנה לארץ ישראל, להגיע לארץ אשר אבניה ברזל ומהרריה תחצוב נחושת

יוסף טייב:  זה מכוח אותה ברכה שבירך הקדוש ברוך הוא את אברהם אבינו, שהארץ הזאת היא לו ולזרעו עד עולם

יוסף טייב:       חבריי חברי הכנסת, אני מכיר היטב את נושא העלייה

יוסף טייב:  אני עצמי עליתי, ואני חושב שאין כאן בבית הזה מישהו שבצורה כזאת או אחרת קשור לעלייה – אם זה הוא עצמו, אם אלה הוריו, אם אלה הסבא והסבתא

יוסף טייב:  כולנו מחוברים לעלייה לארץ ישראל

יוסף טייב:  באמת, חבר הכנסת יולי אדלשטיין, אני הופתעתי מהרעיונות – תמיד אתה מעלה רעיונות מיוחדים

יוסף טייב:  אתה לוקח איזשהו נושא שלכאורה במיינסטרים הוא נראה שחור או לבן, ופתאום אתה מביא לפה משהו אפור

יוסף טייב:  ואתה אומר, חברים, בואו נדבר על זה

יוסף טייב:  אבל בואו נדבר על זה בזמן אחר, בואו נדבר על זה מאחורי הפרגוד, בואו נריב – אין בעיה

יוסף טייב:  כשם שפרצופיהם שונים, כך דעותיהם שונות

יוסף טייב:  אבל בואו נעשה את זה בצורה טובה, בצורה מאוחדת

יוסף טייב:  בסוף אני אומר תמיד: גדול המאחד מהמפריד, יש לנו מספיק אויבים מבחוץ

יוסף טייב:  אני חושב שיהודי התפוצות מסתכלים עלינו גם ברגעים אלה, ורוצים להבין איך אנחנו מתייחסים גם אליהם

יוסף טייב:  אין לי ספק שכלל שרי הקליטה לדורותיהם עשו את המרב – כל אחד לפי כוחו, לפי דעותיו, לפי דרכו

יוסף טייב:  אבל אני חושב שאת יהודי התפוצות תמיד קצת שכחנו, בעצם אנחנו יצרנו את הבעיה, וכרגע אנחנו רבים על הפתרון

יוסף טייב:  הבעיה האמיתית היא שהזנחנו את יהודי התפוצות

יוסף טייב:  לכן אנחנו מגיעים לנכד או לבן שאחר כך, לצערנו, מתחתנים עם אנשים שאינם יהודים, ואנחנו מגיעים לאותן בעיות, וכרגע אנחנו יחד מוצאים את הפתרון

יוסף טייב:       אני חושב שאפשר לדבר על זה עוד ארוכות, ולכן אני אעצור כאן

יוסף טייב:  אנחנו גם מוגבלים בזמן

יוסף טייב:  באיחור, אבל אני חושב שזה נדרש – יום עלייה שמח

מיקי לוי: תודה רבה

מיקי לוי:  הדובר הבא הוא חבר הכנסת טל

מיקי לוי:  עד שחבר כנסת טל יעלה – ההורים של החייל עידו ברוך ז"ל, שנהרג לפני כמה שבועות בשבי שומרון, עינב ואיתן, נמצאים איתנו כאן ביציע

מיקי לוי:  כנסת ישראל, הורים יקרים, מרכינה את ראשה לזכרו של עידו

מיקי לוי:  תודה לכם

אוהד טל: אדוני היושב-ראש, מכובדיי השרים, כנסת נכבדה, אנחנו מציינים היום בכנסת את יום העלייה

אוהד טל:  העליות לישראל הן אירוע ייחודי וחסר תקדים בקנה מידה היסטורי בדברי הימים של אומות העולם

אוהד טל:  היהודים, שהוגלו לפני כאלפיים שנה על ידי האימפריה הרומית, פוזרו, נפוצו לארבע כנפות תבל

אוהד טל:  סמלינו המכוננים נלקחו מאיתנו, סבלנו מרדיפות, התנכלויות ופוגרומים, אך מול כל האתגרים ולאורך כל השנים עמדנו על חיינו ועל זהותנו, שמרנו את שפתנו, דתנו, תרבותנו ומנהגינו, ובסייעתא דשמיא חזרנו לארץ מולדתנו לכונן מחדש את קוממיות ישראל

אוהד טל:  דווקא אנחנו, הקטן שבעמים, שברנו את חוקי הפיזיקה של ההיסטוריה

אוהד טל:  האירוע המכונן והמוזכר ביותר בהיסטוריה היהודית הוא כמובן יציאת מצרים

אוהד טל:  הגמרא במסכת ברכות דנה בשאלה אם לעתיד לבוא תמשיך יציאת מצרים להיות הסיפור המכונן הגדול ביותר

אוהד טל:  בסופו של דיון עולה המסקנה כי ניסי שיבת ציון יהיו גדולים עד כדי כך שאפילו יציאת מצרים תהיה טפלה להם

אוהד טל:  מביאה הגמרא את הפסוקים מירמיהו: "לכן הנה ימים באים נאם ה', ולא יאמרו עוד חי ה' אשר העלה את בני ישראל מארץ מצרים

אוהד טל:  כי אם חי ה' אשר העלה ואשר הביא את זרע בית ישראל מארץ צפונה ומכל הארצות אשר הדחתים שם וישבו על אדמתם"

אוהד טל:       ה' באייר תש"ח אינו רק יום הקמת המדינה

אוהד טל:  זהו היום שבו העם היהודי הצהיר בקול גדול כי הוא חוזר לביתו, הוא שב ומתקבץ מכל הגלויות שאליהן נפוץ

אוהד טל:  והוא ראה במשימה הזו הלכה למעשה את אחד מעמודי התווך של המפעל הציוני

אוהד טל:  ניתן למספרים לדבר: בערב יום העצמאות היו בארץ כ-600,000 יהודים

אוהד טל:  ממאי 1948 – שימו לב לנתון המדהים – ועד סוף שנת 1951, תוך שלוש שנים בלבד, עלו לארץ כמעט 700,000 יהודים

אוהד טל:  זאת אומרת, מדינת ישראל הכפילה את עצמה בשלוש שנות קיומה הראשונות

אוהד טל:  הדבר הזה הוא נתון חסר תקדים

אוהד טל:  הוא מצטרף לשרשרת אירועי שיבת ציון

אוהד טל:       בביוגרפיה שלה, My life, מתארת ראש הממשלה לשעבר גולדה מאיר, זיכרונה לברכה, את הרגע בהכרזת העצמאות שבו היא בכתה

אוהד טל:  היה זה כששמעה את בן-גוריון מצהיר כי מדינת ישראל תהיה פתוחה לקיבוץ גלויות

אוהד טל:  כ-40 נבואות נכתבו בתנ"ך על קיבוץ הגלויות, והינה היא עדה להתגשמות חזון הנביאים מול עיניה

אוהד טל:       אדוני היושב-ראש, נמצאים איתנו כאן היום במשכן אורחים חשובים, אולי החשובים ביותר, העולים

אוהד טל:  חלקם בני נוער מתנועות הנוער העולמיות, וביניהן הבונים דרור, הנוער הציוני, תנועת בני עקיבא, מגשימי חרות, צופים צבר, החלוץ למרחב, בית"ר ומכבי צעיר, וכמו כן, משפחות עולים ואזרחים ותיקים שהגיעו לארץ מכל רחבי העולם

אוהד טל:  חבריי חברי הכנסת, אנחנו חייבים להתחייב בפניהם ובפני העולים שטרם הגיעו לכאן כי המדינה והחברה בישראל ידעו להעניק מענה ראוי ומעצים בתחומים השונים: בדיור, בתעסוקה, בחינוך, בעברית, בסיוע לסטודנטים, בייעוץ וליווי קהילתי, בהקלה בהכרת מקצועות נדרשים, בתמריצים לתושבים ולאקדמאים חוזרים ועוד

אוהד טל:  עלינו להתאים את מערכות ההשתלבות למרקם החיים עצמם כדי לאפשר לעולים נחיתה לא רק רכה אלא גם מוצלחת

אוהד טל:       עולים יקרים, אני מברך אתכם

אוהד טל:  חברים, עידוד העלייה הוא החובה המוסרית העליונה כלפי אחינו ואחיותינו בתפוצות ואינטרס מובהק של מדינת ישראל

אוהד טל:  אולם אל לנו לטעות, עלייה מוצלחת דרה בכפיפה אחת עם קליטה מוצלחת

אוהד טל:  ואני קורא מכאן, לסיום, לממשלה הנכנסת: עלינו לעשות כל שביכולתנו על מנת שמילותיו של כלב בן-יפונה לעם ישראל, לספקנים ולאופטימיים בכל מקום שבהם יהיו, יהדהדו גם היום: "עלה נעלה וירשנו אתה כי יכול נוכל לה"

אוהד טל:  תודה רבה

מיקי לוי: תודה רבה

מיקי לוי:  חבר הכנסת עמיחי אליהו, בבקשה

מיקי לוי:  ואחריו – חבר הכנסת גלעד קריב

מיקי לוי:  תתכנסו לזמנים, בבקשה

מיקי לוי:  תודה

עמיחי אליהו: אדוני היושב-ראש, כנסת נכבדה, מלחמות היהודים מלוות את העם, עם ישראל, לאורך כל שנות ההיסטוריה

עמיחי אליהו:  למעשה משעה שאנחנו משיגים את הניצחון ואת המקלט הבטוח אנחנו נוטים לשכוח את החלום שבבסיס הקיום המשותף שלנו

עמיחי אליהו:  דוד המלך קרא על התקופה הזאת את הפסוק "בשוב ה' את שיבת ציון היינו כחלמים"

עמיחי אליהו:  יש חלום בשיבת ציון הרבה מעבר למה שחושבים

עמיחי אליהו:  אנחנו מציינים היום את יום העלייה והקליטה, וזהו זמן של חשבון נפש לאומי

עמיחי אליהו:  המוטיבציה לעלייה ארצה, שהייתה כתגובה לגלות המרה ולשואה ברצון לתת מקלט בטוח לכל היהודים – כל זה חשוב, אבל לא די בכך כדי לשמר את מדינת ישראל כמרכז לעם היהודי

עמיחי אליהו:  תודה לה', אנחנו עם חזק, מדינה מבוססת, על כל הבלגנים שיש בה, המדינה הולכת ומתעצמת עם השנים

עמיחי אליהו:      חבריי חברי הכנסת, מדינת ישראל משקיעה מיליארדים במשך שנים על מנת להעלות את יהדות התפוצות ארצה, ואנחנו צריכים לשאול את עצמו מהי רמת התפוקה להשקעות האדירות הללו, ואנחנו חייבים לעשות את זה בצורה כנה ונוקבת

עמיחי אליהו:  האם אנחנו עדיין עולים ארצה? האם אנחנו עדיין בתודעה שזו זכות גדולה לחיות פה בארץ, בארץ אבותינו, כעם חופשי החי על פי אמונותיו ודרכו? האם עדיין אנחנו שומעים את הפסוק שהזכיר חברי "עלה נעלה וירשנו אתה"? למעשה, במדינת ישראל היום יש מי שמבקש לבטל את המושג עלייה

עמיחי אליהו:  יש מי שמנסה לבטל את ההגדרה של מדינת ישראל כמרכז של העם היהודי, כמרכז לאומי של העם היהודי

עמיחי אליהו:  זוהי בעיניי טרגדיה, משום שהיא רואה במדינת ישראל רק כעוגן ביטחוני - - -     

יוליה מלינובסקי: - - - טרגדיה, מה שאתה מדבר, כי אתה רוצה לשנות לנו את הנפש שלנו

עמיחי אליהו: זו טרגדיה

עמיחי אליהו:  בעיניי זו טרגדיה, מכיוון - - -     

יוליה מלינובסקי: 75 שנה אתה רוצה לזרוק היום לפח

עמיחי אליהו: את לא יודעת מה אני רוצה - - -       

טלי גוטליב: אתם רציתם לזרוק - - -     

יוליה מלינובסקי: - - -     

מיקי לוי: די, די

מיקי לוי:  תאפשרו

מיקי לוי:  סליחה, חברת הכנסת יוליה - - -       

פנינה תמנו: - - - בדרך כלל יום העלייה הוא יום - - -     

מיקי לוי: חברים, אלה עניינים כמעט קדושים, על מה אתם מדברים? בבקשה להמשיך

מיקי לוי:  נא לא להפריע כי אני לא רוצה להוציא מהאולם

מיקי לוי:  תודה

עמיחי אליהו: בעיניי זו טרגדיה

עמיחי אליהו:  אגב, בסיורים שעשיתי בשנים האחרונות נפגשתי עם התנועות האלה, שמבקשות לטשטש את מדינת ישראל כמרכז לאומי

עמיחי אליהו:  אפילו לא מדברים על עלייה, משום שרואים את מדינת ישראל אך ורק כעוגן ביטחוני וכלכלי

עמיחי אליהו:       ואני רוצה להציע פה עוד נקודה

עמיחי אליהו:  תקשיבו עד הסוף, אולי זה ישכנע אתכם

עמיחי אליהו:  חברים, בשוב ה' את שיבת ציון היינו כחולמים – ואנחנו חייבים להמשיך לחלום; חייבים להמשיך ולשכלל ולהבין שבמדינת ישראל זה לא רק מילוי צרכים ביטחוניים שעומדים על הפרק

עמיחי אליהו:  אדוני היושב-ראש, מדינת ישראל עומדת על שלוש רגליים: על הביטחון, על הכלכלה וגם על המשמעות והשורשיות

עמיחי אליהו:  עברנו דרך ארוכה מימיו של הרצל ועד היום

עמיחי אליהו:  ברוך השם, ביססנו את הכלכלה באופן יחסי, ביצרנו את הביטחון, הקמנו גופים אדירים שעובדים במסירות יומם ולילה וממשיכים להעצים את מדינתנו, ואנחנו גאים בכך מאוד

עמיחי אליהו:       אבל כדי שמדינת ישראל תהיה מקום שעולים אליו, שרוצים לעלות אליו, אנחנו חייבים לבסס את הרגל השלישית, וזו רגל של אמונה ומשמעות

עמיחי אליהו:  העולים שעולים לארץ לא יעלו רק על בסיס מקלט בטוח

עמיחי אליהו:  הם מבקשים מקלט בטוח, אבל לא פחות מכך הם צריכים משמעות

עמיחי אליהו:  הארץ הזו, המדינה הזו, אוצרת בתוכה משמעות הרבה יותר עמוקה ממקלט בטוח

יוליה מלינובסקי: - - -     

עמיחי אליהו: העמידה – גם של הרצל, אגב – הרצל היה זה שאמר: מדינת ישראל לאור הנביאים - - -     

יוליה מלינובסקי: - - -     

מיקי לוי: בבקשה להמשיך

מיקי לוי:  חברת הכנסת מלינובסקי, בבקשה

עמיחי אליהו: בואו נכבד את זה

מיקי לוי: בבקשה, תמשיך

מיקי לוי:  תודה

מיקי לוי:  בבקשה להמשיך

לימור סון הר-מלך: אתם לא נותנים לו אפילו לדבר

לימור סון הר-מלך:  הם לא נותנים - - -     

מיקי לוי: בבקשה

עמיחי אליהו: העמידה האיתנה על הרגל השלישית תבטיח הן את השלום הפנימי והן את כוח המשיכה שלנו אל מול יהודי העולם

עמיחי אליהו:  עלינו לחזור לטרמינולוגיה שרואה בעלייה את קודש הקודשים של העם היהודי

עמיחי אליהו:  תפילת הדורות

עמיחי אליהו:  עלינו להקצות מתוך תקציבי העתק שהמדינה משקיעה בקליטה חלק חשוב על מנת לבסס את הרגל השלישית של המשמעות

עמיחי אליהו:  ובנוסף, בניגוד לחבריי חברי הכנסת שדיברו נגד התיקון של חוק הנכד, אני רוצה לומר: נכון, זה נושא מורכב, ובהחלט חוק השבות צריך להיות מעוגן בחוק-יסוד

עמיחי אליהו:  אבל אנחנו לא יכולים לאפשר את הסיבוב שרק היום פורסם לא על ידי גוף חרדי או חרד"לי או משהו כזה – כמעט 43% מהעולים שעלו השנה, שקיבלו סל קליטה, תחת סעיף הנכד והנין – אגב, והנין, שהיום במדינת ישראל עשו סיבוב, וחזרו למקומות אחרים

עמיחי אליהו:  ולכן אנחנו צריכים להידרש - - -     

יוליה מלינובסקי: - - -     

עמיחי אליהו: אני אגיד לך

עמיחי אליהו:  הנתון המדויק: 41 - - -     

יוליה מלינובסקי: - - -     

מיקי לוי: בבקשה להמשיך

מיקי לוי:  חברת הכנסת מלינובסקי, קריאה ראשונה

מיקי לוי:  בבקשה להמשיך

עמיחי אליהו: אני מקריא מתוך ערוץ 13

עמיחי אליהו:  אבל השרה תיקנה אותי ואמרה שמדובר ב-30%

עמיחי אליהו:  חבריי חברי הכנסת, בואו נתייחס לנושא - - -     

יוליה מלינובסקי: - - -     

מיקי לוי: בבקשה

עמיחי אליהו: אני לא מבין למה אתם מפחדים לדון בנושא הזה בצורה מכובדת ועניינית

עמיחי אליהו:  האם אנחנו רוצים לשקר לעצמנו? האם אנחנו רוצים לשלם תקציבי עתק לאנשים שאחר כך יורדים מהמדינה? למה אתם מפחדים מזה? בואו נשב יחד על המדוכה ונעשה את זה בצורה מכובדת - -     

גלעד קריב: בוא, בוא - - -      

עמיחי אליהו: - - למה אתם צועקים ביום המכובד הזה, במקום לקדש אותו ולהפוך אותו לבסיס של עלייה נכונה של אנשים - - -     

יוליה מלינובסקי: - - -     

גלעד קריב:  חבר הכנסת, מתוך כבוד הדדי והכרה - - - לא בדורסנות

יוליה מלינובסקי: ואם היהדות זה - - - נפש, ולא אמונה, אין להם דת - - -     

עמיחי אליהו: טוב, ברשותך, אני אסיים את הדברים

מיקי לוי: בוא תסיים, בבקשה

יוליה מלינובסקי: שמעתי - - -     

עמיחי אליהו: חברים, אני רוצה לסיים

עמיחי אליהו:  אני רוצה לסיים, תודה רבה

מיקי לוי: חברת הכנסת מלינובסקי, תודה

עמיחי אליהו: עולים יקרים, אני רוצה לומר לכם, אנחנו מחכים לכם פה בזרועות פתוחות

עמיחי אליהו:  הם אחים שלנו

עמיחי אליהו:  כמו שפה במדינת ישראל יש לנו סולידריות ואכפתיות, וזה לא משנה באיזה מחנה אנחנו נמצאים – אתם חלק מאיתנו

עמיחי אליהו:  פה בארץ חמדת אבות תתגשמנה כל התקוות, פה נחיה חיי – אנחנו אומרים – "פה תהא השכינה שורה, פה תפרח גם שפת התורה"

עמיחי אליהו:  תודה רבה לכם

מיקי לוי: תודה רבה

מיקי לוי:  הדובר הבא, חבר הכנסת קריב?     אני מעניק את רשות הדיבור ליושב-ראש הכנסת, לחבר הכנסת מיקי לוי

מיקי לוי:      אין עלות–תועלת בעלייה; יש רק תועלת, ולא מעניינים אותי ה-30% שעוזבים

מיקי לוי:  העלייה מברית המועצות הצילה את מדינת ישראל במלחמת יום הכיפורים והצילה את מדינת ישראל מבחינת בעלי מקצוע: רופאים, מהנדסים, טכנולוגים

מיקי לוי:  היא קידמה את מדינת ישראל דורות קדימה

מיקי לוי:  ולכן אין עלות, יש רק תועלת

מיקי לוי:  בואו כמה שאתם רוצים – נכדים, נינים – את כולכם נקבל

מיקי לוי:  תודה רבה

אליהו (אלי) רביבו: אדוני היושב-ראש, אין לנו גם - - -     

מיקי לוי: תודה רבה

מיקי לוי:  אני לא ביקשתי ממך

מיקי לוי:  בבקשה

אליהו (אלי) רביבו: - - - אלה שעולים לפה רק בשביל לקבל כסף - - -     

מיקי לוי: שכולם, אם יש כאלה – יש גם ישראלים שעוזבים את מדינת ישראל

מיקי לוי:  אני לא בוחן את זה כך

מיקי לוי:  יש רק תועלת

מיקי לוי:  בואו בהמוניכם, ברוכים תהיו

מיקי לוי:  בבקשה להמשיך

יוליה מלינובסקי: - - - בוא ונראה אתכם - - -     

אליהו (אלי) רביבו: אני לא דיברתי על חוק הנכד - - -     

מיקי לוי: לא יקרה

אליהו (אלי) רביבו: לא דיברתי על חוק הנכד

אליהו (אלי) רביבו:  מי שמגיע - - -     

מיקי לוי: חברת הכנסת מלינובסקי, ניהלנו את הקרב

מיקי לוי:  די

מיקי לוי:  יש לך זכות דיבור, תחכי

קריאות: - - -     

מיקי לוי: חבר הכנסת רביבו, חבר הכנסת רביבו, קריאה ראשונה

מיקי לוי:  חברת הכנסת מלינובסקי, קריאה ראשונה

קריאה: איך ראשונה?     

מיקי לוי: היום אני לארג'

מיקי לוי:  בבקשה

גלעד קריב: אדוני היושב-ראש, נער הייתי, לא הפכתי לזקן, אבל רק למבוגר, ולא "זכיתי" לשמוע נאום פוסט-ציוני כנאומו של הדובר האחרון על הבמה הזו; פוסט-ציונות שעטופה כל-כולה בדברי תורה מתקתקים

גלעד קריב:  אדוני היושב-ראש, עמיתיי חברי וחברות הכנסת, היום הזה ראוי היה להיות יום חגיגי - -     

מיקי לוי: נכון

גלעד קריב: - - שהרי רוב יושביו של הבית הזה הם עולים בעצמם או בני הדור השני, השלישי או הרביעי של עולים לארץ

גלעד קריב:  היום הזה ראוי היה להיות יום חגיגי, גם מכיוון שבסופו של יום קיים קונצנזוס די רחב בבית הזה – לא מוחלט, כפי שראינו, אבל רחב מאוד – סביב המרכזיות של חזון קיבוץ הגלויות לחוסן ולעתיד של החברה הישראלית

גלעד קריב:  ביום הזה בצד הכרת התודה לעולים ולכל מי שעוסקים בקליטתם, היינו צריכים לעסוק גם בצעדים שעלינו לנקוט על מנת לעודד את העלייה ולהיטיב את תהליכי הקליטה ועל מנת לשפר את מצבם של העולים לארץ המתמודדים הן עם קשיי היום-יום המשותפים לכולנו והן עם קשיים ייחודיים: מסוגיית הפנסיה של העולים הוותיקים ואתגרי הדיור דרך שיפור תהליכי ההכרה בוותק המקצועי של העולים בגיל העבודה וטיוב הבירוקרטיה ברשות האוכלוסין וההגירה ועד לשכרם של מורי ומורות האולפנים לעברית

גלעד קריב:  ביום הזה ראוי היה – יוליה

יוליה מלינובסקי: אנחנו פה בוויכוח - - -     

גלעד קריב: אבל מה לעשות שאני עכשיו בזכות דיבור?     

מיקי לוי: כן, כן

מיקי לוי:  רק שנייה

מיקי לוי:  חברת הכנסת מלינובסקי, מאחור יש פרסה עם בית קפה

גלעד קריב: בואי תשמעי את מה שיש לי לומר

גלעד קריב:  בואי, בואי

מיקי לוי: בבקשה להמשיך

גלעד קריב: ביום הזה ראוי היה שנפנה את תשומת ליבנו לגל העלייה מאוקראינה מרוסיה, גל שנסיבותיו קשות וטרגיות, אך בדומה לגלי העלייה בעבר יש בו גם הזדמנות גדולה בעבור החברה הישראלית כולה

גלעד קריב:  אבל לצערנו העמוק, בחסות ההסכמים הקואליציוניים ההולכים ונחתמים, היום הזה אינו יום חג ואינו יום של עיסוק באתגרים המוכרים והשגרתיים בשדה העלייה והקליטה; זהו יום של התרעה –בעי"ן וגם באל"ף: הדיבורים הבלתי-פוסקים על הכנסת שינויים בחוק השבות וביטול סעיף הנכד, על חקיקה בתחום הגיור שתעניק מונופול לממסד הרבני שנכשל במכוון וביודעין במשימה הציונית והלאומית החשובה הזו, והפקדתו של ארגון נתיב תחת אחריותו של חבר כנסת קיצוני שחושב שרוב העולים שהגיעו לכאן בזכות עבודתו של הארגון הזה, מוטב היה בכלל שלא יבואו

גלעד קריב:  כל אלה מעידים שהממשלה הבאה עתידה לקעקע את חזון קיבוץ הגלויות ולחתור תחת יסודות מפעל העלייה, ממשלה ששוקלת להוציא ממעגל זכאי השבות מיליוני יהודים

גלעד קריב:  ממשלה שתשלול את ההכרה בגיורים של קהילות מרכזיות בעם היהודי – אורתודוקסיות, קונסרבטיביות ורפורמיות – שדגל ישראל ניצב על בימות בתי הכנסת שלהן; ממשלה שתקשה במכוון על זכאי חוק השבות לממש את זכאותם לעלייה; ממשלה שרוממות הציונות תהיה בגרונה, אבל ידיה תבקשנה להצר את שערי הבית ולהגיף את חלונותיו; ממשלה שתתהדר בחוק הלאום, הקובע שמדינת ישראל תהיה פתוחה לעלייה יהודית ולקיבוץ גלויות – אך בפועל תבקש לצמצם, לסנן, להקשות ולהדיר; ממשלה שעתידה לחתור תחת יסודות המפעל הציוני

גלעד קריב:  מה הפלא, אדוני היושב-ראש, שהממשלה הזו עתידה להיות מורכבת מסיעות שסירבו בכל תוקף בשבתן באופוזיציה להקים את ועדת העלייה והקליטה של הכנסת – ועדה בראשותן – גם כאשר המשבר הגדול באוקראינה הביא לשערינו עשרות אלפי עולים? איזו עדות טובה יותר יש לכך שבעבור סיעות אלו וראשיהן הוויכוח הפוליטי הצר היה חשוב יותר מהמשימה הלאומית של קליטת העלייה?      כוונותיה של הממשלה החדשה בתחום העלייה וזכות השבות, לא מרחפות בחלל ריק; הן נטועות עמוק בקרקע הקשה והרעילה של תפיסת עולם לאומנית ופרשנות קיצונית של המסורת היהודית והזהות היהודית בדורותינו

גלעד קריב:  תחת ההבנה הציונית הבסיסית, שכל משפחה שיש בה צאצאים של סב או סבתא יהודים, טוב שתגיע למדינת העם היהודי כדי שתוכל לשוב אל חיק העם שלנו – צומחת בקרקע הזו ההדרה של אותם צאצאי יהודים – הגדרתם כגויים אופורטוניסטים וכסכנה לדמותה היהודית של מדינת ישראל; תחת ההבנה שארץ ישראל מכשרת את הגרים, כמאמר מסכת סופרים, בא הממסד הרבני ואימץ בעשורים האחרונים פרשנות קיצונית ומצמצמת של דיני הגיור, שלפיה עליך להיות קודם חרדי, ואז ישקלו אם להפוך אותך ליהודי

גלעד קריב:  ליד הממסד המקצין הזה אפילו שמאי הזקן נראה כמי שאץ ורץ אחרי גרי צדק להכניסם תחת כנפי השכינה

גלעד קריב:  ועכשיו, אם לא די בכך שהממסד הכוחני הזה נכשל במשימה הלאומית היהודית והתורנית של "ושבו בנים לגבולם", נציגיו בכנסת מבקשים לחזק את המונופול שלו ולמנוע אפילו מרבנים אורתודוקסיים מתונים לעסוק בגיור

גלעד קריב:      ראש הממשלה המיועד נתניהו, ליווה את רעייתו השנייה בהליכי גיור קונסרבטיביים

גלעד קריב:  הוא עמד איתה תחת החופה בהובלת רב רפורמי

גלעד קריב:  אבל הרפיסות האידאולוגית והפוליטית שלו מביאה אותו שוב ושוב למחוזות המסוכנים של חקיקת מיהו יהודי וחוקי הגיור

גלעד קריב:  וכאן נודיע לנתניהו ולכל שותפיו: כשם שבעבר קמה חזית אדירה בעולם היהודי שבלמה את כוונות הזדון האלו, כך יהיה גם היום

גלעד קריב:      ולסיום, אדוני, בבוקרו השני של ראש השנה אנו קוראים את נבואתו של ירמיהו, נביא החורבן והנחמה: "הבן יקיר לי אפרים אם ילד שעשועים כי מדי דַברי בו זכור אזכרנו עוד"

גלעד קריב:  נבואה זאת נאמרה ארבעה דורות לאחר גלות שומרון ביציאתם של בני אפרים לניכר

גלעד קריב:  איננו יודעים אם נביאי השקר התייצבו מול ירמיהו גם בעניינה של הנבואה הזו וצעקו עליו כי אין לבני הדור השלישי והרביעי מה לשוב לארצם

גלעד קריב:  דבר אחד אני כן מרשה לעצמי לשער: אם היה הנביא ירמיהו מתהלך בינינו היום, חלקו לא היה עם אלו המרימים יד על חזון שיבת ציון

גלעד קריב:  תודה

מיקי לוי: תודה רבה

מיקי לוי:  חברת הכנסת גוטליב, שלוש דקות לזכותך, לפנים משורת הדין

טלי גוטליב: יש פה אזרחים ביציע, ותראו, יש פה אולי חמישה חברי כנסת, כי כל מי שנאם ולנאום שלו רציתי להגיב, לא עניינה אותו התגובה שלי

טלי גוטליב:  זה משהו שכולנו כחברי כנסת צריכים לזכור

טלי גוטליב:  אני אומרת את זה דווקא למי שנמצא פה, אבל זה מביך ומביש, תדעו לכם, הכתבות האלה שמצלמות אותנו, חמישה-שישה אנשים במליאה

טלי גוטליב:  הציבור משלם לנו משכורת, והוא לקוח לכל דבר ועניין

טלי גוטליב:  לא יכול להיות שביום כזה שבו אנחנו מקדשים את העלייה ומתווכחים על יהדות ועל נושאים חשובים – אני חייבת לומר לכם, אנחנו פה מדי שלושה ימים בשבוע במליאה, ואנחנו עשרה חברי כנסת

טלי גוטליב:  זה לא מתאים וזה לא יפה, וכן – אנחנו צריכים לקרוא את עצמנו לסדר

טלי גוטליב:  אז מי שרציתי לתת לו תשובה, לא נמצא פה בכלל; רציתי לומר לו שלו הוא היה יודע עובדות, הוא היה יודע את שני הדברים הבאים: יש שני חוקים רלוונטיים שמתכתבים האחד עם השני – חוק השבות שקובע בסופו מיהו יהודי, והגדרת יהודי בחוק השבות היא נגזרת של הדת היהודית והלאום היהודי, שזה מי שנולד לאימא יהודייה או עבר גיור כהלכה

טלי גוטליב:  לא נכנסת לחוק הנכד או לא חוק הנכד – זה לא הוויכוח

גלעד קריב: - - -      

טלי גוטליב: רגע, מר קריב, אני לא איתך, רגע, אני רוצה להשיב לך כדי שיהיה לך ידע כללי, שאני בטוחה שיש לך

טלי גוטליב:  מי שנולד לאימא יהודייה או עבר גיור כהלכה, ואגב - - -      

גלעד קריב: - - -      

טלי גוטליב: כן נכון, זה מה שכתוב בחוק

גלעד קריב: - - -      

טלי גוטליב: כהלכתו, כהלכתו

טלי גוטליב:  אני לא מתווכחת על מהי הזהות בחוק, רגע, עזוב – זה לא משנה להם העובדות

טלי גוטליב:  בוא קבל - - -      

פנינה תמנו: - - -      

טלי גוטליב: חבר'ה, יש את חוק האזרחות

טלי גוטליב:  פנינה, זה בסדר, לא צריך עזרה, אין צורך, מי שרוצה יקשיב, מי שלא - לא

טלי גוטליב:  אני רק רוצה לומר ככה

פנינה תמנו: בשבילך, שרת העלייה והקליטה

טלי גוטליב: אה, סליחה, גברתי

טלי גוטליב:  את יכולה לקרוא לי טלי, אני מכבדת אותך מאוד ואת פועלך

פנינה תמנו: אם את כבר מדברת על לכבד את הכנסת ואת הכללים, יש כללים בכנסת

טלי גוטליב: מה זה קשור? גברתי השרה, מהיום אני אקרא לך "גברתי השרה", בסדר? וואו, כנראה השנים משפיעות עלינו כך שהטייטלים שלנו גורמים לנו לחשוב כך או אחרת

טלי גוטליב:  חברים, יש את חוק האזרחות, וחוק האזרחות מתווה את זכותה של המדינה והתנאים למתן אזרחות לחפצים באזרחות ישראלית

טלי גוטליב:  ואנחנו כאן במדינה יהודית ודמוקרטית

טלי גוטליב:  וזכותה וחובתה של המדינה שלי לקבוע מי יבוא בשעריה

טלי גוטליב:  ואנחנו עושים את זה גם באמצעות חוק השבות כדי לעודד עלייה יהודית וגם באמצעות חוק האזרחות, כי אנחנו לא רק מדינה יהודית ודמוקרטית, אנחנו מדינה שוות זכויות לכל אזרחיה

טלי גוטליב:       אני אומרת כאן בגאווה: יהדות היא לא כמו שאמרה פה חברת הכנסת, דנ"א, לא כך, ולא אחרת

טלי גוטליב:  זה בסדר

טלי גוטליב:  דובר פה על חיילים שאינם יהודים שמשרתים בצבא – אני מצדיעה להם, ולו דעתי תישמע, גם חוק הלאום צריך להיות דוגמה להתייחסות לכל מי שמשרת בצבא

שרון ניר: - - -     

טלי גוטליב: רגע, תבינו, היהדות היא דת לפני הכול, היא לא מורשת

טלי גוטליב:  וכשהדת היהודית קובעת בספר הספרים מיהו יהודי, הקביעה היא: מי שנולד לאימא יהודייה או עבר גיור

טלי גוטליב:  חברים, אלה הן העובדות, תתכחשו לזה כאוות נפשכם, אנחנו ממילא פה שבעה חברי כנסת, מכאן לא תצא בשורה, אלה העובדות

מיקי לוי: תודה רבה

מיקי לוי:  תסכם את היום החשוב הזה, השרה פנינה תמנו שטה, בבקשה, שרת העלייה והקליטה

פנינה תמנו: אדוני היושב-ראש, חבריי חברי הכנסת, שלומית אבינח, מנהלת ועדת העלייה והקליטה בכנסת, אחת המנהלות המסורות, צעירים ואורחים יקרים ביציע, מכובדיי כולם, היום אנחנו מציינים כאן בכנסת את יום העלייה, כפי שציינו לפניי, תאריך שזז בשל הבחירות

פנינה תמנו:  אך, כמובן, כפי שהתחייבנו, אנו מעלים על נס את העלייה, את העולים, ודנים בנושא חשוב זה כאן במליאה לאחר שבוע ימים של אירועים רבים בכל רחבי הארץ, והכי חשובים הם האירועים שמציינים במוסדות החינוך השונים

פנינה תמנו:      ראש הממשלה הראשון, דוד בן גוריון, עליו השלום, אמר בעת, בואו להעביר את חוק השבות, כי זכותו ההיסטורית של כל יהודי באשר הוא לשוב ולהתיישב בישראל

פנינה תמנו:  אגב, חברת הכנסת גוטליב, את מדברת על יהודי ומיהו יהודי; עומדת פה מישהי שהיא נצר ליהדות אתיופיה

פנינה תמנו:  אני רוצה לספר לך שיהדות אתיופיה הוכרה עוד בטרם הקמת מדינת ישראל, ופעם אחר פעם קבעו היהודים, האשכנזים שישבו כאן, שאנחנו לא יהודים - -      

טלי גוטליב: אין לי ויכוח על זה

פנינה תמנו: - - אז מי את שתקבעי מיהו יהודי?      

טלי גוטליב: אני בטח לא קובעת

פנינה תמנו: אז אני אספר לך עוד משהו, טלי, חברת הכנסת טלי גוטליב, תיקחי את בני המנשה, אני אומרת לכם שמי שמכיר את בני המנשה מהודו – יהודים יותר טהורים מכל יהדות התפוצות

פנינה תמנו:  ומה? מחייבים אותם לעבור גיור מלא

פנינה תמנו:  ומי קבע שהם צריכים לעבור גיור מלא? ולא תמיד אני מתעצבנת

פנינה תמנו:  תאמינו לי, מי שפגש אותי מעל הדוכן הזה בשנתיים וחצי האחרונות, השתדלתי לשמור על ממלכתיות

פנינה תמנו:  אבל בואו, אם כבר פותחים פצעים - -       

עמיחי אליהו: - - -      

פנינה תמנו: שנייה, רביבו

אליהו (אלי) רביבו: הוא לא רביבו

פנינה תמנו: - - על זה שמזניחים אלפים מבני הקהילה של שארית יהודי אתיופיה, מפקירים אותם לנפשם

עמיחי אליהו: היכולת שלנו להתחתן - - -     

פנינה תמנו: אל תתחתן, ולא רוצים שתתחתן

פנינה תמנו:  תקשיב לי טוב: אני אומרת לך – קודם כול, תפסיקו להפקיר אנשים למוות

קריאות: - - -      

פנינה תמנו: תפסיקו להפקיר אנשים למוות

פנינה תמנו:  בושה וחרפה

פנינה תמנו:  ומי זה, מי זה, מי עושה את זה?     

עמיחי אליהו: הרב עובדיה - - -     

קריאות: - - -      

פנינה תמנו: חבר הכנסת אליהו, על גדול הדור הרב עובדיה יוסף אתה לא תלמד אותי

פנינה תמנו:  הוא היה באמת גדול הדור

פנינה תמנו:  הוא היה שליח ה', אבל לצערנו מה שאני באה לומר לך זה שיש איזו התיימרות של חלקים שונים בעם ישראל להתנשא על יהודים כאלה ואחרים

פנינה תמנו:  אבל אתה יודע מה, חוק השבות זה נושא אחר

קריאה: זה לא קשור להתנשאות - - -      

פנינה תמנו: אני אמשיך בנאום שלי

פנינה תמנו:  אני אמשיך בנאום שלי

יוסף טייב: גברתי השרה - - - יש רבנות ראשית בישראל, היא קובעת בעניינים האלה - - -      

מיקי לוי: תודה רבה

מיקי לוי:  חבר הכנסת טייב, לא זכור לי שהשרה הפריעה לך

פנינה תמנו: לי אין הגבלת זמן

פנינה תמנו:  חבר הכנסת טייב תמיד כאן

פנינה תמנו:      כפי שאמרתי, ראש הממשלה הראשון דוד בן-גוריון, עליו השלום, אמר בעת בואו להעביר את חוק השבות, כשממש חוקקו את זה בכנסת: זכותו ההיסטורית של כל יהודי באשר הוא לשוב ולהתיישב בישראל, אם מפני שהוא עשוק זכויות בנכר, אם מפני שהוא איננו בטוח בקיומו, אם מפני שהוא נדחק ומנושל בארצותיו, אם מפני שהוא מוקף שנאה ובוז, אם מפני שאיננו יכול לחיות חיים חדשים כרצונו ואם מפני אהבתו למסורת העברית, לתרבות העברית ולקוממיות ישראל

פנינה תמנו:  וכמובן, אני אומר: אם מפני אהבתו לתורת ישראל וארץ ישראל

פנינה תמנו:       זכויות אלה מאפיינות את כל שלושת מיליוני העולים החדשים שעלו ארצה מקום המדינה, וכן את 110,000 העולים החדשים שעלו בשנתיים וחצי האחרונות מאז כניסתי לתפקיד

פנינה תמנו:  110,000 עולים ועולות שעלו לישראל על אף מגפת הקורונה, חלקם בנסיבות מורכבות וקשות; שקשיים ואתגרים לא עצרו אותם מלשוב הביתה למולדתו של העם היהודי – בעניין הזה אני אומר: דמיינו לכם סבא שצריך לברוח ממלחמה אבל הנכד שלו לא יכול לעלות

פנינה תמנו:  כפי שהמשיך ואמר בן-גוריון: העלייה המתמדת היא תמצית חיינו והווייתנו

פנינה תמנו:  מחוץ לה אין תקווה ואין לנו תקומה

פנינה תמנו:      במעמד זה  לציון יום העלייה, אדוני היושב-ראש, אני גם מסכמת שנתיים וחצי כהונה כשרת העלייה והקליטה, ובימים אלה נפרדת מהמשרד

פנינה תמנו:  בתקופה הזאת השתדלתי לשים תמיד לנגד עיניי את הצרכים של העולים החדשים ואת טובתם בלי משוא פנים, תוך אהבת ישראל כולם

פנינה תמנו:  אני חושבת שיעידו על כך חבריי העולים החדשים במשכן הזה – מי שעלה מרוסיה, מי שעלה מצרפת, מי שעלה מארצות הברית

פנינה תמנו:  אנחנו פעלנו יחד, אם זה אופוזיציה ואם קואליציה, כשבט אחים גם יחד

פנינה תמנו:  שנתיים וחצי – מה?      

יוסף טייב: אני אומר שהיית השרה לקליטת העלייה הטובה ביותר - - -      

פנינה תמנו: תודה רבה

פנינה תמנו:  שנתיים וחצי שבהן הייתה לי הזכות לפעול עבורם בכל שלבי העלייה, החל מעידוד העלייה עובר דרך ההכנה לעלייה וכמובן קליטתם המיטבית בארץ

פנינה תמנו:  ברוך השם, הספקנו להעביר עשרות תוכניות מקיפות והחלטות ממשלה בכול תחומי החיים: בחינוך, בדיור, בתעסוקה, ברווחה ועוד

פנינה תמנו:  בין היתר, החלטות ממשלה להסרת חסמים ואתגרים של העולים החדשים בתחומי התעסוקה, ובעיקר ברפואה – מגיעים לפה רופאים שלא מעסיקים אותם, בזמן שאומרים לנו שיש מחסור ברופאים; רפורמה בלימודי העברית והעלאת הזכאות ללימודים משנה וחצי לעשר שנים; הקמת מוקד לסיוע נפשי לעולים החדשים במגוון שפות – זה לא היה קיים, גם סיוע אישי וגם קבוצתי; הקמת חמישה מרכזי קליטה חדשים ברחבי הארץ; עידוד העלייה וההתיישבות בגליל ובנגב ומתן מענקים לעולים בעלי מקצועות נדרשים, ברפואה, בהנדסה – וזו הזדמנות לומר גם תודה לשר פורר בנושא הזה; הגברת שיתופי הפעולה עם כלל העוסקים במלאכה החשובה – המוסדות הלאומיים, ארגוני העלייה, רשויות מקומיות וכלל משרדי הממשלה; הגדלת תקציבים ליוזמות חינוכיות בעבור הילדים העולים, ובתוך כך גם הגדלת תקציב ייעודי לילדים עולים בתנועות הנוער – קודם היו פה נציגים מדהימים של תנועות הנוער, שעזרו רבות בתקופה של גל העלייה מאוקראינה; הגדלת תקציבי הרווחה, החיילים הבודדים ועוד

פנינה תמנו:  כל אלה, תוך המשך המשימה החשובה – להמשיך להביא עולים לישראל, וביתר שאת, מכל רחבי העולם, ושברנו שיא של שני עשורים

פנינה תמנו:       בתוכם היו מבצעים מיוחדים: מבצע צור ישראל – העלאתם של 5,000 עולים משארית יהודי אתיופיה, ובתוכם מטוסים שלמים של חוק השבות, שלא נתנו להם לנחות פה 30 שנה

פנינה תמנו:  פשוט ביזיון

פנינה תמנו:  אין דרך להסביר את הדבר הזה, וזה כי יש מי שחושבים שהם יותר יהודים, בדיוק כפי שאנחנו נתקלנו בקשיים

פנינה תמנו:  האמינו לי, יהדות אתיופיה לא הייתה צריכה לעבור את המסע דרך המדבר בסודאן

פנינה תמנו:  לא היינו צריכים לקבור 4,000 ילדים, הורים, אימהות, ולהגיע – ילדים יתומים שמגיעים לכאן

פנינה תמנו:  תלמדו את הסיפור

פנינה תמנו:  זה רק כי הייתה התנשאות בתוך עם ישראל

פנינה תמנו:  זה, אם כבר, מה שהביא עלינו את צרותינו, ואני אומרת לכם את זה כאישה מאמינה ונכדה לקייס

פנינה תמנו:       כמו כן, העלאתם של למעלה מ-800 עולים חדשים משבט בני המנשה, שהמתינו למעלה מחמש שנים

פנינה תמנו:  היה להם אישור של הרבנות, אבל מה, אף אחד לא טרח להרים את הכפפה

פנינה תמנו:  בהזדמנות הזאת אני גם רוצה לעצור לשנייה, ואתם יחד איתי, על סיפור שמלווה אותי כבר למעלה מחודשיים – הרצח של הנער יואל להנגהל מבני המנשה מנוף הגליל

פנינה תמנו:  יואל עלה בקבוצה הזאת, קיבלנו אותו בשדה התעופה בנתב"ג

פנינה תמנו:  כל חלומו היה להיות לוחם, והוא נרצח באופן ברברי, תוך כדי שמגדפים אותו בצורה גזענית, אומרים לו: צ'יינה, צ'יינה, אומרים: בואו, יש תאילנדי שמרביץ לילדים, והוא עצמו נער

פנינה תמנו:  יצא לי לשוחח עם הדסה חברתו ועם בני משפחתו, שהגעתי אליהם הביתה

פנינה תמנו:  הכאב, האובדן, השבר, הטרגדיה של משפחה בת תשע נפשות שצריכה לקבור את הבן הבכור

פנינה תמנו:  זה התיקון שאנחנו צריכים

פנינה תמנו:  מדברים איתי על תיקון של חוק השבות? זה התיקון, לעצור גזענות, לקבל את האחים והאחיות שמגיעים לכאן, לעצור את הסטריאוטיפים, לחנך את ילדי ישראל לקבל את האחר, לקבל את השונה

פנינה תמנו:  את זה לא יבין זר; יכולים להבין עולים חדשים

פנינה תמנו:       וכמובן, מבצע החירום עולים הביתה להצלת יהודי אוקראינה והסביבה

פנינה תמנו:  בין הקבינטים בירושלים למטוסים הנוחתים בנתב"ג היו ימים ולילות מאוד מאוד מרגשים; בין בתי המלון בגבולות אוקראינה לבתי המלון הקולטים בישראל היו רגעי שיא של ישראל בתפארתה, כולל החברה האזרחית

פנינה תמנו:  אחד הרגעים המרגשים ביותר הוא ללא ספק ערב יום הזיכרון לשואה ולגבורה, שבו זכינו לקבל מטוס אמבולנס שנחת בנתב"ג עם עשרות ניצולי שואה, שזו הפעם השנייה שהם ברחו ממלחמה, רק שהפעם היה להם בית מוגן בארצנו

פנינה תמנו:  60,000 עולים חדשים עלו ארצה מאוקראינה, רוסיה ובלרוס מאז פלישת רוסיה לאוקראינה – מלחמה קשה, שהציבה אתגר לכל העם היהודי בארץ ובעולם, ותחילה למדינת ישראל

פנינה תמנו:  פעלנו כל העת כדי להגיע לכל מבקשי העלייה, והמספרים מדברים בעד עצמם – כל העם היהודי התגייס, ואחינו בתפוצות גייסו למעלה מ-100 מיליון דולר

פנינה תמנו:  האתגרים כאן בקליטתם ממשיכים, בין אם זה המשך הסדרת מעמדם – יש לנו 11 נקודות להסדרת מעמד – ובין אם זה שילובם וקליטתם במהירות בכל תחומי החיים השונים בארץ

פנינה תמנו:      נכון, לא כולם נשארים כאן בישראל, ואולי זו ההזדמנות לשקול שוב מחדש את חוק הדרכונים, לא את חוק השבות

פנינה תמנו:  בעבר עולה חדש שהגיע אך היום לא היה מקבל דרכון; הוא היה מקבל את זה אחרי שנה

פנינה תמנו:  הם היו מקבלים תעודות מעבר, כך הם היו יכולים לצאת לחו"ל ולחזור

פנינה תמנו:  את זה צריך לבדוק, כי אנחנו רואים שהנתונים הולכים וגדלים, ואני לא חושבת שיש מי מאיתנו שמתכחש לכך

פנינה תמנו:  ועדיין, רוב-רובם של העולים נשארים ובונים ממש בימים אלה את ביתם החדש כישראלים לכל דבר ועניין, וכל שעלינו לעשות, כמו שאמרתי קודם, זה לחבק אותם

פנינה תמנו:      בנימה אישית, לא אסתיר שבמקביל התחוללה מלחמה נוספת, לצערנו, ביבשת אחרת – אפריקה, מלחמה באתיופיה

פנינה תמנו:  שם התחושה שליוותה אותי לא הייתה פשוטה

פנינה תמנו:  המאבק שלי להעלאתם של הממתינים במחנות בגונדר ובאדיס ולזרז את העלייה שלהם – בגלל האינפלציה, בגלל המלחמה, בגלל מראות של ילדים שסובלים מתת-תזונה – נתקל לא אחת בחומות, חומות גבוהות, עד אשר הצלחתי לאשר העלאתם של 5,000 קרובים בני דרגה ראשונה, וגם, עדיין לא כולם הגיעו

פנינה תמנו:  ואני מקווה שאת ה-2,000 הנוספים לדרגה הראשונה, שזה תלוי תקציב – הממשלה החדשה תאשר ותעלה אותם במהרה

פנינה תמנו:       ובמקביל אחינו זכאי חוק שבות בתיגראי – יהודי הוא יהודי, אמר ראש הממשלה המנוח מנחם בגין

פנינה תמנו:  תשאלו את עצמכם, הבית הזה, האם אתם רואים בכולם יהודים יהודיים? האם כולם מתגייסים כשמדובר ביהודי תיגראי? האם כולם מתגייסים כשמדובר ביהודי אתיופיה? או כמה נוח להתעלם מכך

פנינה תמנו:       אני קוראת לממשלה הנכנסת לא להפקיר יהודים באשר הם

פנינה תמנו:  תחילה, זכרו, זו החובה שלנו, ולא רק כי אנחנו מקלט

פנינה תמנו:  אני לא זוכרת מי מחברי הכנסת כאן אמר: לא צריך להביא יהודים רק כי אנחנו מקלט מוגן, אלא צריך איזו מדרגה רוחנית

פנינה תמנו:  עוד מעט גם נשים אולי בודקה של בד"ץ העדה החרדית בנתב"ג, לבדוק באיזו רמה רוחנית כל נוחת

לימור סון הר-מלך: זה לא מה שהוא אמר

פנינה תמנו: הוא אמר שצריך דרגה רוחנית

פנינה תמנו:  יכול להיות שהוא אמר משהו עמוק יותר – לא יודעת

לימור סון הר-מלך: זה לא מה שהוא אמר

פנינה תמנו: ואומרת לך את זה שוב, כמי שמשתייכת אולי לקהילה שהכי חירפה את נפשה בשביל עם ישראל בארץ ישראל בעת הזאת, כולל אנוכי בגיל שלוש כשנפרדתי מאימא שלי

לימור סון הר-מלך: אני מסכימה איתך לגמרי

פנינה תמנו: ובגאווה אני אומרת כאן: זה בגלל תורת ישראל וארץ ישראל

פנינה תמנו:  ועדיין יהיו אנשים שהם חילוניים גמורים או אפילו, את יודעת מה, יהודי שאומר: אני אתאיסט

פנינה תמנו:  אז אני אגיד לו: אתה לא עולה?      ברמה הפוליטית, לצערי, בשבוע האחרון, אדוני היושב-ראש, עולי המלחמה ממזרח אירופה תחת מתקפה

פנינה תמנו:  הפכו חלק מהמשא ומתן הקואליציוני, ולא, לא מדברים על איך יקלטו אותם כראוי, לא על תוכניות תעסוקה בעבורם, לא על תוכניות סיוע בדיור, חינוך ועוד

פנינה תמנו:  המחשבה היא אחת: איך לשלול זכאות עלייה ממי שמתאפשר לו כיום, איך לבטל את חוק השבות, ולא מחשבה אמיתית איך לבנות ולעזור לעולים החדשים

פנינה תמנו:       מחד עולה בתקשורת האמריקנית ראש הממשלה המיועד בנימין נתניהו ומבטיח לקהילות היהודיות כי חוק השבות לא ישונה, אך מנגד דואג חבר הכנסת סמוטריץ', המיועד לתפקיד בכיר בממשלה, לעדכן אותנו שדווקא זה כן ישונה

פנינה תמנו:  הניסיון לשנות סדרי מדינה, סדרי עם, מאז הקמתה של ישראל, בלי שום שיח, בלי עומק ומתן פתרונות אמיתיים והפיכת הנושא לנושא פוליטי, היא התנהלות קשה של הממשלה המזלזלת בנושא כל-כך חשוב, משמעותי וטעון, הזכות של העם היהודי וצאצאיו לשוב הביתה לציון

פנינה תמנו:  נתניהו יודע שמדובר בפגיעה אנושה באחדות ישראל עם הקהילות היהודיות בתפוצות, ולא, זו לא הדרך

פנינה תמנו:  אם כל-כך חשובה לכם הדמוגרפיה היהודית, הרי היא חשובה לנו לא פחות

פנינה תמנו:  התיקון והתשובה לזה הם לא פיצול משפחות או ביטול סעיף הנכד, אלא שינוי מדיניות וביורוקרטיה וקידום רפורמה אמיתית לגיור העולים שרוצים להתגייר – הדבר הכי בסיסי

פנינה תמנו:  יש פה מאות אלפים שמנסים להתגייר ולא מצליחים להתגייר, מתייאשים ואומרים - -      

גלעד קריב: נכון, אבל הם לא רוצים לגייר אותם

פנינה תמנו: - - אתה יודע מה, אני אחיה כחילוני גמור

פנינה תמנו:  ואת זה – מי שבאמת דואג, קודם כול בודק את עצמו בציציות

פנינה תמנו:  בודק אם ממשלת ישראל לדורותיה הקימה פה מערך שהוא - - -      

גלעד קריב: על מה אתם מדברים? צאצאי הקראים, די באמת - - - אין שום בעיה

פנינה תמנו: חבר הכנסת קריב, האם ממשלות ישראל לדורותיהן הקימו פה מערך רציני לגיור? התשובה ברורה: ברור שלא

גלעד קריב: לא, כי הם לא רוצים לגייר

פנינה תמנו: אז איך אנחנו באים ומטילים את הבעיה על העולים החדשים? ואני אומרת לכם, רבים מהם מרגישים חלק בלתי נפרד מעם ישראל

גלעד קריב: כמעט כולם

לימור סון הר-מלך: - - -      

פנינה תמנו: חוק השבות שקבעה ממשלת בן-גוריון ביסודות בסיס המדינה הוא לא משחק פוליטי, ובטח שהדיון בו בהסכמים קואליציוניים אינו ראוי כלל ואינו מלמד על מנהיגות

פנינה תמנו:  במקום זה, כמו שאמרתי, אני ממליצה לממשלה המסתמנת לעסוק בעיקר

פנינה תמנו:  אנו נמצאים בגידול משמעותי של מספר העולים המגיעים לישראל, כמו שאמרתי: 110,000 עולים, כמוה כעיר חדשה וגדולה במדינה

פנינה תמנו:  איך אמרתי בעבר? על כל טיל נביא עולה

פנינה תמנו:  נביא עולים על כל הטילים

פנינה תמנו:  באמת, זה החיזוק הכי גדול למדינת ישראל

פנינה תמנו:  על כן עסקו במלאכת הסרת החסמים בקליטת העולים, דאגו לשלומם ולביטחונם, נצלו את הידע המצטבר של מדינת ישראל כמדינה יהודית בקליטת עלייה, ותקנו גם את עוולות העבר

פנינה תמנו:  שהרי בעולם אנו נחשבים לאורים ותומים בתחום זה, ועלינו להוכיח זאת הלכה למעשה

פנינה תמנו:  דאגו, ונדאג – אני לא חושבת שזו רק משימה של הקואליציה – שהחברה הישראלית תפתח את זרועותיה לאחינו ואחיותינו העולים

פנינה תמנו:  זאת משימתנו

פנינה תמנו:       וכמובן, להגדיל את התקציבים של משרד העלייה והקליטה

פנינה תמנו:  אומר בכנות, הוא כורע תחת הנטל בשנה האחרונה

פנינה תמנו:  העובדים המסורים עובדים לילות כימים

פנינה תמנו:  בהחלט צריך להגדיל תקנים, להרחיב תוכניות, לתת יותר מענים

פנינה תמנו:  עשינו חלק מהדברים, אבל זה לא מספיק

פנינה תמנו:  להמשיך ולהשקיע בחינוך, ברווחה, ברשויות המקומיות, באקדמיה ועוד

פנינה תמנו:       יש מי שמתנשא היום על העולים החדשים מקרב מקבלי ההחלטות, ואני רוצה לומר להם: היזהרו בכבודם – כמו שנאמר, היזהרו גם בבני עניים – וזכרו מי בנה את הארץ הזאת, מי שותף לצמיחתה, מי אחראי לשגשוגה במדע, בביטחון, בחינוך ועוד

פנינה תמנו:  שהרי אלה העולים החדשים שקודם ציינתי, שלושה מיליון במספר מאז קום המדינה, כולל אנשים שיושבים פה על הכיסאות של הכנסת והפכו להיות מנהיגים חלוצים

פנינה תמנו:  העולים הם בהחלט גם כוחה של שרשרת הדורות; הם, שהיו חדורי אמונה ותמיד בליבם תורה

פנינה תמנו:  יום עלייה שמח, וזכרו: מעולה לעולה כוחנו עולה

פנינה תמנו:  תודה רבה

מיקי לוי: תודה רבה לשרת הקליטה

מיקי לוי:       חברי הכנסת, היום התבשרנו כי מנהלת ועדת הכלכלה, הגברת לאה ורון, הלכה לבית עולמה

מיקי לוי:  לאה ניהלה את ועדת הכלכלה במשך 31 שנים בנאמנות רבה

מיקי לוי:  אנו מוקירים את תרומתה

מיקי לוי:  יהי זכרה ברוך

מיקי לוי:       תם סדר-היום

מיקי לוי:  הישיבה הבאה תתקיים מחר, יום רביעי, י"ג בכסלו התשפ"ג, 7 בדצמבר 2022, בשנה 11:00

מיקי לוי:  ישיבה זו נעולה